Tes ultimis setemanis l’Udin al somee che al sedi tornât a zuiâ in maniere di sest, intant che il cine fat in Friûl, di Zoran a TIR, al à sucès tai festivals e tal boteghin.
Cun di plui la conclusion dal Premi Friûl ai 30 di Novembar e conferme il stât di salût de creativitât musicâl par furlan, lis potenzialitâts di cheste realtât e la professionalitât e la passion di cui che al lavore in chest setôr, cemût che si lei achì e achì.
A saressin motîfs par fâ fieste e par pandi chê che za timp indaûr le vevevin clamade «braùre furlane» o «Furlan pride».
Però, compagn che in chê volte, a son ancje diviersis cuistions che a fasin vignî marum e avilizion, tra vecjis e gnovis iniziativis «dialetantis» che a fasin dam ae lenghe furlane e ae sô promozion (une di chês e je in program la setemane che e ven, ma o tornarìn a scrivii parsore chi di un pôc) e in spiete che de Regjon e rivi une rispueste di sest ae domande fate indenant de bande dal Comitât-Odbor-Komitaat-Comitato 482 passe dôs setemanis indaûr.
Par rindisi cont di cemût che a levin lis robis tal mês di Dicembar dal 2011 e in cualchi maniere ancje de situazion contraditorie dal dì di vuê, o recuperìn un nestri articul di in chê volte.
Buine leture.
CONTRADIZIONS. TANTIS RESONS DI BRAÙRE, MA ANCJE UN TIC DI AVILIZION
Al è il timp dal “Furlan pride”. Anzit: al sarès
Par tancj motîfs i ultins mês di chest an a podaressin vignî calcolâts chei dal «Friulian pride» o «Furlan pride», o miôr ancjemò chei de «braùre furlane». Chest al vâl soredut se si ten cont di une schirie di fats e di iniziativis.
La presentazion de version a stampe dal Grant Dizionari Bilengâl Talian Furlan (Gdbtf) e je stade un di chescj events impuartantons, no dome pal lavôr in sé – che il so valôr sientific e la sô rilevance pe promozion de lenghe furlane pe garanzie dai dirits linguistics si ju cognosseve bielzà inte sô version digjitâl – ma ancje par jessi stade une ocasion par taponâ la bocje ai specialiscj in cjacaris e trombonadis, che in cont dal Gdbtf a nd’ vevin za ditis tantis. Tai dîs prime dal apontament il cuotidian di Triest al veve provât di gnûf a dâ flât a trombis e tormbons, ma dopo di un pôc di tananai in rêt, la robe si è distudade e a son restadis dome lis testemoneancis di gale tant che chês di Tullio De Mauro e de Universitât di Stocolme.
Une buine dose di braùre e je rivade ancje dai dîs dîs di “Suns. Sclesis di Europe”, cuant che Udin e il Friûl a son deventâts il cûr de Europe in graciis di chê che e je la specificitât plui profonde di cheste tiere e de sô int: la diversitât linguistiche e culturâl. La “Mostre dal Cine” e ancjemò di plui il “Liet International” a àn palesât cetant che al veve reson, timp indaûr, chel che al veve scrit suntun setemanâl locâl che la lenghe furlane e je la infrastruture plui impuartante, plui utile e plui ecologjiche pal nestri teritori. Il “Liet International”, in particolâr al à mostrât un nivel une vore alt di snait, di passion e di professionalitât. Di chest si son visâts in dute Europe: sperìn ancje chi di nô, soredut in prospetive.
Cun di fat, ancjemò prime che di braùre, e je une cuistion di cussience.
Magari cussì no, al sucêt ancjemò che a mancjin sei une sei chê altre.
Al è ce che al salte fûr dal fat che chê che e je calcolade la associazion furlane plui impuartante e risulti impegnade a tirâ sù fimis cuintri di Paolo Villaggio. O scugnìn tornâ sul argoment, stant che il disvilup dai fats al conferme lis nestris impressions di in chê volte.
Ce che al à vût scrit Villaggio no nus plâs par nuie e propit par chest nol merete dute cheste publicitât. Nus somee che il so efiet al sedi dome chel che, dongje di un comic che nol fâs ridi, a sedin i furlans che si fasin ridi daûr.
E sì che no mancjin resons plui seriis par mobilitâsi in difese di dignitât e dirits. Cuintri di chei che a sbelein Friûl e furlans cun cuintâi di «piccola patria» e «triveneto». Cuintri di chel, president di une associazion che e dîs di vê a cûr la «friulanità» ator pal mont, che al declare che il furlan nol covente a nuie. Cuintri des autoritâts e dai burocratis che no àn fat nuie par che, daûr de Leç 482/1999 e dal Dpr 18/2009, e fos garantide la prime classe te scuele elementâr di Migjee. Cuintri di ducj chei che par doi francs a jemplaressin il Friûl di scovacis, di ciment e di entimis.
EURO FURLAN
eurofurlan@gmail.com
12/12/2011
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk